ཡ་ཆེན་ཨོ་རྒྱན་བསམ་གཏན་གླིང་

མཁན་པོ་ཨ་ཁྱུག་གམ་གྲུབ་དབང་ལུང་རྟོགས་རྒྱལ་མཚན་གྱིས་ཕྱག་བཏབ་ཅིང་། ཡ་ཆེན་ཨོ་རྒྱན་བསམ་གཏན་གླིང་ཞུ། ཕྱག་བཏབ་ནས་ལོ་༢༧་ཟིན། ཆོས་སྒར་ཧྲིལ་པོ་གླིང་ཆེན་པོ་བཅུ་ལས་གྲུབ་ཡོད་ཅིང་། གླིང་རེ་ལ་བསྟན་བདག་གཉིས་རེ། གླིང་དང་པོ་རིག་པ་རང་གྲོལ་གླིང་། གླིང་རྟགས་འཁོར་ལོ། གཉིས་པ་ཆོས་ཉིད་འོད་གསལ་གླིང་། གླིང་རྟགས་རྡོ་རྗེ། གསུམ་པ་འཁོར་འདས་ཆོས་ཉིད་གླིང་། གླིང་རྟགས་ནོར་བུ། བཞི་པ་ཀུན་བཟང་བསམ་གཏན་གླིང་། གླིང་རྟགས་པདྨ། ལྔ་པ་བདེ་ཆེན་ཐར་ལམ་གླིང་། གླིང་རྟགས་རལ་གྲི་སྟེ། དཔའ་བོའི་གླིང་ལྔ།  ཡང་། ཀུན་བཟང་བདེ་ཆེན་གླིང་། གླིང་རྟགས་པདྨ། བདེ་སྟོང་ཟུང་འཇུག་གླིང་། གླིང་རྟགས་རྡོ་རྗེ། བདེན་གཉིས་ཟུང་འཇུག་གླིང་། གླིང་རྟགས་འཁོར་ལོ། པདྨ་མཁའ་འགྲོའི་གླིང་། གླིང་རྟགས་ཆོས་འབྱུང་སྣོལ་མ་སྟེ། དཔའ་མོའི་གླིང་བཞི་བཅས་ཁྱོན་གླིང་དགུ། དགེ་བསྙེན་གྱི་གླིང་གཅིག་སྟེ། གླིང་བཅུར་མཛད། མིག་སྔར་རྒྱུན་བཞུགས་དགེ་འདུན་པ་བཞི་སྟོང་དང་། བཙུན་མ་བདུན་ཁྲིར་ཉེ་བ། དགེ་བསྙེན་སྟོང་ལ་ཉེ་བ་བཅས་ཁྱོན་གྲྭ་བཙུན་དགེ་བསྙེན་དང་བཅས་གཅིག་ཁྲི་སུམ་སྟོང་མ་ཟིན་ཙམ་རྒྱུན་དུ་བཞུགས་བཞིན་ཡོད། བཤད་པ་ལས་སྒྲུབ་པ་གཙོ་བོར་བྱེད་ཅིང་། སྔོན་འགྲོ་ཐུན་མོང་ཕྱི་ནང་ནས་དངོས་གཞི་ཁྲེགས་ཆོད་ཐོད་བརྒལ་གྱི་བར་ཁྲིད་རྐང་གི་རིམ་པ་ལྟར་ཉམས་ལེན་བྱེད་པའི་གངས་ཅན་གྱི་མིག་སྔའི་སྒྲུབ་པ་ཉམས་ལེན་གྱི་ བསྟི་གནས་ཆེ་ཤོས་གཅིག་པུ་ཡིན། བསྟན་བདག་སྐུའི་ཐུགས་སྲས་སྤྲུལ་སྐུ་ཨ་གསང་རིན་པོ་ཆེ་དང་། སྐུ་ཉིད་ཀྱིས་བརྒྱུད་འཛིན་དུ་ངོས་འཛིན་གནང་བའི་མཁན་སྤྲུལ་བུ་ཆེན་རྣམས་ཀྱིས་འཛིན་སྐྱོང་གནང་རྒྱུ་ཡིན་པ་བཅས་ཀྱི་གནས་ཕྲིན་དུ། གནས་ཚུལ་དངོས་མཁྱེན་པ་འདོད་མཁན་རྣམས་ཀྱི་ཆེད། ད་ལྟ་སྒར་རང་དུ་བཞུགས་བཞིན་པ་རྗེ་ཉིད་ཀྱི་ཐུགས་སྲས་བུ་ཆེན་གཙོ་གྲས་མཁན་པོ་ཡེ་ཤེས་དོན་རྟོགས་ལ་བཀའ་འདྲི་ཞུས་ཏེ་ཤིན་ཏུ་དག་པར་བྲིས་པ་ཡིན་ནོ།།
  བླ་མ་མཁྱེན་ནོ།